C 421/32
EL
Επίσημη Εφημερίδα της Ευρωπαϊκής Ένωσης
4.11.2022
Μπορούν τα προγράμματα του ΕΤΠΑ να στηρίξουν συνδρομές μελών / τέλη συμμετοχής για άλλους οργανισμούς ή δίκτυα της ΕΕ (π.χ. συμπράξεις ΕΙΤ); Μια πράξη που συγχρηματοδοτείται από το ΕΤΠΑ πρέπει να εμπίπτει στο πεδίο εφαρμογής του κανονισμού ΕΤΠΑ.
Σύμφωνα με το άρθρο 5 παράγραφος 1 στοιχείο στ) του κανονισμού ΕΤΠΑ, το ΕΤΠΑ δύναται να στηρίζει τη δικτύωση, συνεργασία και ανταλλαγή εμπειριών και δραστηριοτήτων που περιλαμβάνουν συμπλέγματα καινοτομίας (συμπεριλαμβανομένων εκείνων που φέρουν σε επαφή επιχειρήσεις, ερευνητικούς οργανισμούς και δημόσιες αρχές).
Η συνεργασία αυτή μπορεί να προαχθεί μέσω διεθνούς οργανισμού.
Σύμφωνα με το άρθρο 63 παράγραφος 4 του ΚΚΔ, το σύνολο ή μέρος πράξης μπορεί να εκτελείται εκτός κράτους μέλους, μεταξύ άλλων και εκτός της Ένωσης, υπό τον όρο ότι η πράξη συμβάλλει στην επίτευξη των στόχων του αντίστοιχου προγράμματος.
Κατά συνέπεια, οι συνδρομές μελών διεθνών οργανισμών δεν πληρούν τους προαναφερόμενους όρους και δεν είναι επιλέξιμες για στήριξη από το ΕΤΠΑ, διότι οι στόχοι που επιδιώκονται από διεθνείς οργανισμούς είναι κατά γενικό κανόνα υπερβολικά ευρείς ώστε να αντιστοιχούν σε συγκεκριμένη πράξη η οποία επιδιώκει τους στόχους του προγράμματος χρηματοδότησης.
Αντιθέτως, τα τέλη συμμετοχής αντιστοιχούν συνήθως σε πιο συγκεκριμένες και απτές δραστηριότητες και, ως εκ τούτου, μπορούν να είναι επιλέξιμες για στήριξη από το ΕΤΠΑ —εάν αντιστοιχούν σε συγκεκριμένη δράση που υλοποιείται από διεθνή οργανισμό η οποία εμπίπτει στο πεδίο εφαρμογής του κανονισμού ΕΤΠΑ και συμβάλλει στην επίτευξη του στόχου ή των στόχων του προγράμματος χρηματοδότησης.
5.
Συνδυασμένη χρηματοδότηση (ομαδικές επιχειρησιακές δράσεις)
Είναι σημαντικό να βελτιστοποιηθούν και να μεγιστοποιηθούν τα οφέλη που μπορεί να προσφέρει ο τομέας της Ε&Κ στην κοινωνία, το περιβάλλον και την ευρύτερη οικονομία, μαζί με τη συμβολή του στην επίτευξη των στόχων της ΕΕ.
Επομένως, η χρηματοδότηση της ΕΕ πρέπει να είναι συνεκτική και να αξιοποιεί πιθανές συνέργειες.
Αυτό ισχύει ιδίως στην περίπτωση ομαδικής επιχειρησιακής δράσης η οποία στηρίζει τη δημιουργία ή τον εκσυγχρονισμό ενός κέντρου αριστείας σε μια χώρα διεύρυνσης μέσω της συνεργασίας του με κορυφαίο ερευνητικό ίδρυμα (προηγμένο εταίρο) σε διαφορετική χώρα.
Για τον σκοπό αυτό απαιτείται συμπληρωματική χρηματοδότηση από εθνική, περιφερειακή, ενωσιακή ή ιδιωτική πηγή.
Ως εκ τούτου, μια τέτοια δράση ορίζεται ως δράση «συνέργειας» στο πρόγραμμα εργασιών του προγράμματος «Ορίζων Ευρώπη».
Οι ομαδικές επιχειρησιακές δράσεις αναμένεται να αποτελέσουν ουσιαστική και επιδραστική γέφυρα, ιδίως μεταξύ των στρατηγικών έξυπνης εξειδίκευσης και της αριστείας στον τομέα της Ε&Κ, ενισχύοντας με τον τρόπο αυτόν και τον ΕΧΕ.
Σχετική νομοθεσία
Άρθρο 25δ του ΓΚΑΚ (κρατικές ενισχύσεις)
Κύρια στάδια της διαδικασίας
Προετοιμασία/ προγραμματισμός
Το πρόγραμμα εργασιών του προγράμματος «Ορίζων Ευρώπη» ορίζει τις ομαδικές επιχειρησιακές δράσεις ως δράσεις «συνέργειας».
Τα προγράμματα της πολιτικής συνοχής μπορούν να παρέχουν συμπληρωματική χρηματοδότηση σε έργο ομαδικών επιχειρησιακών δράσεων για ένα σύνολο επιλέξιμων δαπανών που είναι χωριστές από τις δαπάνες που καλύπτονται από το πρόγραμμα «Ορίζων Ευρώπη», υπό την προϋπόθεση ότι πληρούνται οι απαιτήσεις του άρθρου 73 παράγραφος 4 του ΚΚΔ.
Κατανομή της στήριξης
Ανοίγονται δύο χωριστές προσκλήσεις υποβολής προτάσεων (ΕΤΠΑ και πρόγραμμα «Ορίζων Ευρώπη»).
Η πρόταση στο πλαίσιο του προγράμματος «Ορίζων Ευρώπη» πρέπει να περιλαμβάνει σαφή περιγραφή του συμπληρωματικού έργου που υποστηρίζεται από το ΕΤΠΑ ή από άλλες πηγές χρηματοδότησης.
Κατά περίπτωση, η περιγραφή θα πρέπει να περιλαμβάνει τις κατηγορίες δαπανών, τις τεχνικές προδιαγραφές υποδομής, τον προκαταρκτικό σχεδιασμό για τα κτίρια και τις εγκαταστάσεις, την ανάλυση κόστους-οφέλους κ.λπ.
Η περιγραφή αυτή θα υπόκειται επίσης στην αξιολόγηση που θα διενεργηθεί από ανεξάρτητους εμπειρογνώμονες σύμφωνα με τους κανόνες και τα κριτήρια επιλογής του προγράμματος «Ορίζων Ευρώπη».